‹‹ኢትዮጵያ እንደ ኢድ ጀምአ ያለ አንድነትን ትፈልጋለች›› ﻿- ጠ/ሚ ዐቢይ አህመድ
ኢትዮጵያ ከማንኛውም ጊዜ በላይ ዛሬ እንደ ዒድ ጀምአ ያለ አንድነትን ትፈልጋለች ሲሉ ጠቅላይ ሚኒስትር ዶክተር ዐቢይ አህመድ አስታወቁ።ጠቅላይ ሚኒሰትሩ 1440ኛው ዓመተ ሒጅራ የረመዳን ወር ጾም ፍቺ፣ ዒድ አል ፈጥር በዓል ምክንያት በማድረግ ለሙስሊሙ ህብረተሰብ የእንኳን አደረሳችሁ መልዕክት አስተላልፈዋል።ጠቅላይ ሚኒስትሩ በዚሁ ወቅት እንደገለፁት፤ የኢትዮጵያን ችግሮች ለማለፍና ከደስታው ወቅት ለመድረስ የጀምአ ሕብረትና አንድነት ወሳኝ ነው።አገሪቱ ከባድ አቀበት በመውጣት ላይ በመሆኗ ጉልበት እንድታመጣ በአንድ ብቻ ሳይሆን በሁለቱም ሳንባዎቿ መተንፈስ ይኖርባታል ያሉት ጠቅላይ ሚኒስትሩ፣ ለዒድ ሰላት ሕዝበ ሙስሊሙ አንድ ሆኖ ማነህ? ማነሽ? ከየት ነህ? ከየት ነሽ? ሳይል ለአንድ ዓላማ በጀምአ እንደሚወጣው ሁሉ ኢትዮጵያውያንም ለአንድ ሀገራዊ ዓላማ አንድ ሆነን ከምንሰለፍበት ወቅት ላይ እንገኛለን ብለዋል። ለሀገራዊ ጥሪ ሀገራዊ ምላሽ መስጠት እንደሚጠበቅ አመልክተው፣ በሀገሪቱ የሚከሰቱ ግጭቶች፣ መፈናቀሎች፣ የኢኮኖሚና የፖለቲካ ችግሮች ሁሉ እንደ ረመዳን ጾም ቀናቸውን ቆጥረው እንደሚጠናቀቁና እንደሚያልፉም አስገንዝበዋል። ኢትዮጵያም እንደ ዒድ የደስታ ዘመን ይጠብቃታል ብለዋል።ከነባርና ወቅት አመጣሽ ፈተናዎቻችን ተላቅቀን ለማለፍ የምናደርገው ትግል በፈተና የተሞላ ነው ያሉት ጠቅላይ ሚኒስትሩ፣ ከባድና የማይቻል ቢመስልም ማለፉ ግን አይቀርም፣ ወቅቱ የፈተና ብቻ አይደለም፤ ትናንቱን እንደ ወንፊት የምናጠራበት፣ ለነገውም ኃይል የምንሰንቅበት፤ የተጠራቀመውን ችግር ሁሉ ጠርገን የምንጨርስበት የጽዳት ወቅት ነው ሲሉም አስገንዝበዋል።ይህ ወቅት ሀገሪቱን በሁሉም መስክ ከባድ ህክምና የምታደርግበት ፈታኙ ጊዜዋ ነው፤ ይሁንና የተሻለ መድኃኒትና ጤና የምታገኝበት ቅዱሱ ጊዜዋም በዚህ ውስጥ ተፀንሶ ይወለዳል» ሲሉም ተናግረዋል። (ኢፕድ)